和范郎中宿直中書曉翫清池贈南省同僚兩垣遺補
作者：錢起
朝代：唐

paragraphs: 青瑣留才子，春池靜禁林。
自矜仙島勝，宛在掖垣深。
引派彤庭裏，含虛玉砌陰。
漲來知聖澤，清處見天心。
蘭氣飄紅岸，文星動碧潯。
鳳棲長近日，虬臥欲爲霖。
席寵雖高位，流謙乃素襟。
焚香春漏盡，假寐曉鶯吟。
丹地宜清泚，朝陽復照臨。
司言兼逸趣，鼓興接知音。
六義驚摛藻，三臺響擲金。
爲憐風水外，落羽此漂沈。